S-35/2016

Mál þetta, sem dómtekið var 9. desember 2016, er höfðað með ákæru lögreglustjórans á Austurlandi, útgefinni 10. október 2016, á hendur B-kk-þgf Þ-kk-þgf K-kk-þgf, [kt.], [...], [...], „fyrir brot gegn lögum um ávana- og fíkniefni, með því að hafa þriðjudaginn 23. ágúst 2016, í bílskúr við heimili sitt að [...], [...], haft í vörslum sínum 5 kannabisplöntur, sem voru 58–63 cm á hæð, en ákærði hafði um nokkurt skeið fram til þess dags, ræktað greindar plöntur, sem fundust við leit lögreglunnar þann dag.“

Í ákæru eru brot ákærða talin varða við 2. gr., sbr. 4., 5. og 6. gr. laga nr. 65/1974 um ávana- og fíkniefni og 2. gr., sbr. 14. gr., reglugerðar nr. 233/2001 um ávana- og fíkniefni og önnur eftirlitsskyld efni, hvort tveggja með áorðnum breytingum.

Í ákæru er þess krafist að ákærði verði dæmdur til refsingar og til greiðslu alls sakarkostnaðar. Þá er þess krafist að ákærði sæti upptöku á framangreindum fimm kannabisplöntum, sem lögregla lagði hald á við rannsókn málsins, með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Jafnframt er, með vísan til 7. mgr. sömu lagagreinar og sama reglugerðarákvæðis, krafist upptöku á eftirtöldum munum sem notaðir höfðu verið eða ætlaðir voru til ólögmætrar ræktunar kannabisjurta og meðferðar fíkniefna og lögreglan lagði hald á við rannsókn málsins:

Loftblásari og hvít rafmagnsvifta af tegundinni Betson, 1 stk. (nr. 430977).

Rafmagnsloftsía, tegund Can-Fan, 1 stk. (nr. 430986).

Gróðurhúsalampi, 600 vött, tegund Power Plant, 1 stk. (nr. 431000).

Svört tjöld með álklæðningu, 2 stk. (nr. 431001).

Járnstangir til að halda upp tjaldi. (nr. 431002).

Svartir blómapottar, 5 stk. (nr. 431003).

Við fyrirtöku málsins 9. desember sl. játaði ákærði brot sín skýlaust fyrir dóminum eins og þeim er lýst í framangreindri ákæru og samþykkti upptökukröfur ákæruvaldsins. Var málið þá þegar tekið til dóms samkvæmt 164. gr. laga nr. 88/2008 um meðferð sakamála, án frekari sönnunarfærslu, eftir að sækjanda og verjanda ákærða hafði gefist kostur á að tjá sig um lagaatriði og ákvörðun viðurlaga.

Af hálfu ákærða er þess krafist að honum verði gerð sú vægasta sektarrefsing sem lög leyfa, en komi til fangelsisrefsingar verði fullnustu hennar frestað skilorðsbundið. Þá er þess krafist að sakarkostnaður greiðist úr ríkissjóði, þ.m.t. hæfileg þóknun og útlagður kostnaður skipaðs verjanda ákærða.

Um málsatvik skírskotast til ákæru. Með játningu ákærða, sem á sér fulla stoð í rannsóknargögnum málsins, þykir sannað að ákærði hafi gerst sekur um þá háttsemi sem lýst er í ákæru og er brot hans þar rétt heimfært til refsiákvæða. Hefur ákærði því unnið sér til refsingar.

Ákærði er fæddur árið 1983 og á að baki talsverðan sakaferil. Frá árinu 2000 hefur hann hlotið 17 refsidóma og gengist undir eina lögreglustjórasátt vegna ýmissa brota gegn almennum hegningarlögum, löggjöf um ávana- og fíkniefni og umferðarlögum. Hafa ekki þótt efni til að skilorðsbinda fangelsisdóma sem hann hefur hlotið frá árinu 2003. Síðast hlaut hann tveggja mánaða fangelsisdóm 1. mars 2016 fyrir brot gegn 2., sbr. 4., 5. og 6. gr., laga nr. 65/1974 og var þá m.a. um ræktun á kannabisplöntum að ræða.

Greið játning ákærða og samvinna við rannsókn málsins er virt honum til mildunar, en að öðru leyti á hann sér ekki málsbætur. Að broti ákærða virtu, en jafnframt því hve skammt er um liðið frá því hann hlaut dóm fyrir brot af sama tagi, sbr. 5. tölul. 1. mgr. 70. gr. almennra hegningarlaga nr. 19/1940, þykir refsing hans hæfilega ákveðin 30 daga fangelsi. Að virtum sakaferli ákærða þykja ekki efni til að fresta fullnustu þeirrar refsingar skilorðsbundið.

Upptækar eru gerðar kannabisplöntur og aðrir þeir munir sem lögregla lagði hald á og taldir eru upp í 6 tölusettum liðum í ákæru, með vísan til þeirra ákvæða laga nr. 65/1974 og reglugerðar nr. 233/2001 sem þar greinir.

Í samræmi við 1. mgr. 218. gr. laga nr. 88/2008 ber að dæma ákærða til greiðslu sakarkostnaðar. Af hálfu ákærða er því sérstaklega mótmælt að kostnaður af rannsókn og matsgerð Rannsóknastofu HÍ í lyfja- og eiturefnafræði, að fjárhæð 86.815 krónur, skv. yfirliti ákæruvalds og reikningi, verði talinn til sakarkostnaðar, enda hafi slík rannsókn verið óþörf. Ekki verður á það fallist og verður ákærða gert að greiða þann kostnað. Þóknun skipaðs verjanda ákærða, S-kk-ef K-kk-ef K-kk-ef hrl., þykir hæfilega ákveðin 160.580 krónur, að teknu tillit til virðisaukaskatts og ferðatíma, en auk þess ber verjandanum greiðsla vegna útlagðs ferðakostnaðar samkvæmt reikningum, alls 35.585 krónur. Samtals verður ákærða því gert að greiða 282.980 krónur í sakarkostnað.

Dómur þessi er kveðinn upp af H-kvk-þgf B-kvk-þgf héraðsdómara.

Dómsorð:

Ákærði, B-kk-nf Þ-kk-nf K-kk-nf, sæti fangelsi í 30 daga.

Upptækar eru gerðar 5 kannabisplöntur, einn loftblásari og hvít rafmagnsvifta af tegundinni Betson, ein rafmagnsloftsía af tegund Can-Fan, einn gróðurhúsalampi, 600 vött af tegund Power Plant, 2 stk. svört tjöld með álklæðningu, járnstangir til að halda upp tjaldi og 5 svartir blómapottar, sem lögregla lagði hald á.

Ákærði greiði 282.980 krónur í sakarkostnað, og er þar með talin þóknun skipaðs verjanda hans, S-kk-ef K-kk-ef K-kk-ef hrl., 160.580 krónur, og ferðakostnaður verjandans, 35.585 krónur.

H-kvk-nf B-kvk-nf